מ' אריה

מ' אריה היה שם העט של אריה מוסקוביץ (1930 – 26 באוקטובר 2022) שהיה צייר, מאייר ואמן גרפי ישראלי בסגנון נאיבי. אייר עשרות ספרי ילדים ועיצב מאות סמלים עבור צה"ל.

ביוגרפיה 
מ' אריה נולד ביאשי שברומניה. בגיל 12 החל לעבוד כשוליה לצייר תפאורות בתיאטרון ובאופרה של בוקרשט. מ' אריה היה ניצול שואה. בדצמבר 1946 עלה לארץ ישראל בגפו באוניית המעפילים "רפיח", שטבעה בסערה ליד האי היווני סירנה, וניצוליה נשלחו למחנות המעצר בקפריסין, שם שהה יותר משנה עד שעלה לארץ.

קריירה 
בשנת 1948 הגיע לארץ, לצפת, שם, בהוראת מפקד ההגנה המקומי, עיצב את דף השער לעיתון קול צפת, ואת בולי צפת. הוא פתח בקריירה של צייר, מאייר ומעצב גרפי, במסגרתה אייר אלפי ספרים, ועיצב סמלים רבים וידועים, בהם סמלי יחידות צה"ל.

מ' אריה אייר מספר רב של ספרי ילדים ונוער בשנות החמישים, השישים והשבעים – מסיפורי תנ"ך מעובדים ועד ל"קופיקו", ל"חסמבה" ול"דנידין". במשך שנים רבות היה מאייר הבית של הוצאת מ. מזרחי ועיצב את ספריה. כן אייר כרטיסי ברכה רבים.

איוריו מעטרים יותר מ-8,000 ספרים ישראליים.

ציוריו היו מדויקים בפרטים ומציאותיים, אך העמידו תמונה אידיאלית האופיינית לציור הנאיבי.

מ' אריה עיצב למעלה מ-300 סמלים לצה"ל. גם בשנות השבעים לחייו שירת בצה"ל בדרגת רב-סרן במילואים, ועסק בעיצוב סמלי היחידות וסמלים נוספים. בנוסף עיצב את אנדרטת הנ"ד (לאסון הנ"ד).

חיים אישיים 
מוסקוביץ, אדם דתי ומאמין, היה גבאי בית כנסת בצפון תל אביב, שאת קירותיו מילא בציורי הכותל וירושלים.
מוסקוביץ נפטר ב-26 באוקטובר 2022, א' בחשוון ה'תשפ"ג, בגיל 92. הותיר 3 ילדים נכדים ונינים.

לקריאה נוספת 
 מ' אריה בתל אביב. מרכז באוהאוס, 2005.

קישורים חיצוניים 
 
 
  (ראיון)
 אלי אשד, העולם המופלא של מ. אריה
 אלי אשד, האתר של מ. אריה
 ראיון וידאו עם מ. אריה, באתר ישראבילי

הערות שוליים 

ציירים ישראלים
מאיירים ישראלים
מעצבים ישראלים
מעצבי בולים ישראלים
עולים לאחר מלחמת העולם השנייה
אמנים ישראלים הידועים בכינוי אמנותי
גולי מחנות המעצר בקפריסין
ישראלים ילידי רומניה
ישראלים שנולדו ב-1930
ישראלים שנפטרו ב-2022